Ufahamu

Janga la uele usiogangika wa ukimwi ni tisho kubwa. Kungwi walio katika giza la kaniki kuhusu jinsi virusi vya uele huu husambaa hutumia kisu kimoja kuwatahiri wasichana unyagoni. Kitendo hiki kimewapa wasichana wengi tiketi ya kufumwa na mvi wa manaya.

Maradhi mengine yawezayo kusababishwa na tohara ya wanawake ni yale ya zinaa. Aidha isipofanywa kwa njia mufti wari wanaweza kuvuja ngeu nyingi.

Licha ya kuhisi uchungu mwingi, wasichana hawa wanatarajiwa kuozwa tu, mara baada ya kutoka unyagoni. Kisa na maana ni kuwa wamekuwa watu wazima. Dhuluma hii huwanyima nafasi katika nyanja za elimu. Je, mtoto wa miaka kumi na miwili akitahiriwa kisha aozwe atayaweza ya kijamii kweli?

Tohara kwa wanawake imepigwa marufuku na serikali ya nchi yetu ya Kenya. Makanisa vile vile yamepiga marufuku tabia hii mbi.

Ni jukumu la kila mtu mzalendo kushirikiana na serikali, makanisa na mashirika mengine kukomesha kitendo hiki kikatili. Tukumbuke kuwa kidole kimoja hakivunji chawa.

Wasichana wetu wanapofikisha umri wa kubaleghe, badala ya kupashwa tohara wapelekwe katika warsha za kuwafunza kuhusu utu uzima. Mawaidha waliokuwa wakipewa wakati huo yaimarishwe na wapashwe habari hizo kulingana na umuhimu wa maisha ya siku hizi. Maisha ya sasa yataka kuzungumziana na kuelezana kinaga ubaga pasi na kuficha chochote. Yajapo bila shaka yapokee.